A. Belousovová, podpredsedníčka NR SR: (2007-09-11):
Ďalším bodom programu je prvé čítanie o vládnom návrhu zákona, ktorým sa mení a dopĺňa zákon č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení neskorších predpisov . Vládny návrh tohto zákona ste dostali ako tlač 378. Návrh na jeho pridelenie na prerokovanie výborom máte v rozhodnutí č. 377. Pán podpredseda vlády, prosím, ujmite sa slova a uveďte vládny návrh zákona. Nech sa páči. Š. Harabin, podpredseda vlády a minister spravodlivosti SR: Vážená pani podpredsedníčka Národnej rady, vážené panie poslankyne, vážení páni poslanci, účelom predkladaného návrhu zákona je zriadenie siedmich okresných súdov, ktoré boli v rámci tzv. optimalizácie súdnej sústavy k 1. januáru 2005 zrušené. Základným cieľom vlády Slovenskej republiky pri plnení jej programového vyhlásenia je vytvoriť všetky predpoklady právnej aj faktickej povahy pre efektívne fungovanie súdnictva v Slovenskej republike, a to v záujme zabezpečenia realizácie ústavou garantovaných práv, najmä práva na prejednanie veci bez zbytočných prieťahov a práva na súdnu ochranu. Uvedený cieľ možno dosiahnuť vykonaním rôznorodých opatrení právnej, organizačnej alebo personálnej povahy. Jedným z týchto opatrení je aj obnovenie činnosti niektorých zaniknutých súdov, a to prostredníctvom predkladaného vládneho návrhu zákona. Znovuzriadenie nových okresných súdov je však potrebné vnímať aj v súvislosti s inými opatreniami zákonnej povahy, ktoré ministerstvo súbežne pripravuje a postupne realizuje. Plánované zvýšenie počtu sudcov, komplexná novelizácia Občianskeho súdneho poriadku, zmeny v organizácii a riadení súdov či zmeny v statusových záležitostiach sudcov. Všetky tieto opatrenia a ich realizácia vytvárajú základné podmienky na zlepšenie prístupu k spravodlivosti a vymožiteľnosti práva v Slovenskej republike. Podľa predkladaného vládneho návrhu zákona zriaďovanými súdmi sú Okresný súd Malacky, Pezinok, Piešťany, Skalica, Bánovce nad Bebravou, Nové Mesto nad Váhom a Okresný súd Námestovo. Návrh zákona vychádza zo zásady, že zriaďované súdy nezačnú vykonávať činnosť, zjednodušene povedané, s čistým stolom, ale bude na ne prenesený výkon súdnictva z iných súdov, a to spôsobom a za podmienok uvedených v navrhovaných prechodných ustanoveniach predkladaného vládneho návrhu zákona. Okrem zriadenia nových okresných súdov vládny návrh zákona reaguje na požiadavku aplikačnej praxe zjednocovať rozhodovaciu činnosť súdov v konkurznej a reštrukturalizačnej agende, a to úpravou obvodov odvolacích súdov v predmetnej agende. Vypracovaniu samotného návrhu zákona predchádzala dôkladná analýza dopadov zmien v súdnej sústave vykonaných k 1. januáru 2005, keď okrem iného bolo zrušených desať okresných súdov. Predmetná analýza bola v súlade s plánom práce vlády prerokovaná Radou vlády Slovenskej republiky pre verejnú správu 11. júla 2007 s pozitívnym odporúčaním zámeru ministerstva spravodlivosti opätovne obnoviť činnosť siedmich okresných súdov. Následne bola táto analýza vzatá na vedomie vládou Slovenskej republiky 1. augusta 2007. Návrh zákona bude mať dopady na verejné financie v rozsahu, ktorý je vyjadrený v príslušnej doložke. Návrh zákona bol predmetom vnútrorezortného, ako aj medzirezortného pripomienkového konania. Bol prerokovaný na Legislatívnej rade vlády 14. augusta 2007 s odporúčaním jeho schválenia vládou Slovenskej republiky, pričom vláda tento návrh zákona prerokovala a schválila na svojom zasadnutí 22. augusta 2007. Ďakujem.